AFGØRELSE Nr. 2/99 TRUFFET AF AVS/EF-TOLDSAMARBEJDSUDVALGET

af 27. maj 1999

om en undtagelse fra definitionen af begrebet "varer med oprindelsesstatus" for at tage hensyn til Fijis særlige situation, for så vidt angår produktionen af visse former for beklædningsgenstande og hovedbeklædning

(1999/443/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EF-konvention, undertegnet i Lomé den 15. december 1989, revideret ved aftalen undertegnet på Mauritius den 4. november 1995, særlig artikel 31, stk. 1 til 10, i protokol nr. 1 dertil, og

ud fra følgende betragtninger:

(1) Nævnte protokol indeholder bestemmelser om undtagelser fra oprindelsesreglerne, som kan indrømmes, når udviklingen af bestående industrier eller oprettelse af nye industrier berettiger hertil;

(2) den 8. februar 1999 indgav staterne i Afrika, Vestindien og Stillehavet (AVS-staterne) en anmodning på Fijis regerings vegne om en undtagelse fra protokollens oprindelsesregler vedrørende visse former for beklædningsgenstande og hovedbeklædning fremstillet i dette land mellem 1. januar 1999 og 29. februar 2000;

(3) der anmodes om undtagelsen i henhold til de relevante bestemmelser i protokol 1, særlig med henvisning til artikel 31, stk. 5, om AVS-østaterne og undtagelsens økonomiske og sociale virkninger for Fiji;

(4) der findes en generel overkapacitet for de pågældende produkter, og Fællesskabets tekstilindustri er allerede udsat for et intenst konkurrencepres; navnlig arbejdsomkostningerne er afgørende for prisfastsættelsen;

(5) de fleste af de berørte produkter, der er omfattet af denne afgørelse, betragtes inden for Fællesskabets tekstilpolitik som særlig følsomme og er genstand for kvantitative restriktioner eller en ordning med dobbeltkontrol ved indførsel i Fællesskabet;

(6) en undtagelse for begrænsede mængder vil dog ikke kunne skade en etableret EF-industri i betragtning af de mængder, der planlægges indført, forudsat at visse betingelser vedrørende mængder, tilsyn og varighed overholdes;

(7) der kan derfor i medfør af artikel 31, stk. 1, indrømmes Fiji en undtagelse for visse former for beklædningsgenstande og hovedbeklædning for en begrænset mængde i perioden 1. marts 1999 til 29. februar 2000 -

TRUFFET FØLGENDE AFGØRELSE:

Artikel 1

1. Uanset de særlige bestemmelser i bilag II til protokol nr. 1 til fjerde AVS/EF-konvention anses visse former for beklædningsgenstande og hovedbeklædning, som er anført i bilaget til denne afgørelse, og som er fremstillet i Fiji på basis af materialer uden oprindelsesstatus, der er indført i dette land, og som har oprindelse i et land tilhørende Sammenslutningen af Stater i Sydøstasien (ASEAN), Den Sydasiatiske Sammenslutning for Regionalt Samarbejde (SAARC) eller Samarbejdsorganisationen for Det Sydlige Stillehav (SPF), for at have oprindelse i Fiji i overensstemmelse med bestemmelserne i denne afgørelse.

2. Med henblik på stk. 1 betragtes produkter som produkter med oprindelse i ASEAN (bestående af Brunei, Indonesien, Laos, Malaysia, Filippinerne, Singapore, Thailand og Vietnam), SAARC (bestående af Bangladesh, Bhutan, Indien, Maldiverne, Nepal, Pakistan og Sri Lanka) eller SPF (bestående af Papua Ny Guinea, Fiji, Salomonøerne, Vanuatu, Kiribati, Tonga, Samoa, Tuvalu, Marshalløerne, Palau, Mikronesiens Forenede Stater, Nauru, Niue, Cookøerne, Australien og New Zealand), når de er fremstillet i disse lande i overensstemmelse med de oprindelsesregler, der er fastsat i artikel 35-65 i forordning (EØF) nr. 2454/93(1), ændret ved forordning (EF) nr. 12/97(2) og (EF) nr. 46/1999(3).

3. Fijis kompetente myndigheder forpligter sig til at træffe alle nødvendige foranstaltninger for at sikre overholdelsen af bestemmelserne i stk. 2.

Artikel 2

Den i artikel 1 omhandlede undtagelse omfatter de produkter og de mængder, der er angivet i bilaget til denne afgørelse, og som indføres i Fællesskabet fra Fiji fra den 1. marts 1999 til den 29. februar 2000.

Artikel 3

De i stk. 2 omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, meddeler medlemsstaten, hvis angivelsen antages af toldmyndighederne, Kommissionen, at den ønsker at trække en mængde svarende til dens behov.

Ansøgningerne om træk skal indeholde datoen for angivelsernes antagelse og straks fremsendes til Kommissionen.

Kommissionen tillader træk i kronologisk orden efter den dato, på hvilken medlemsstaternes toldmyndigheder har antaget angivelsen om overgang til fri omsætning, sålænge de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne vedvarende og lige adgang til de disponible mængder.

Artikel 4

Fijis toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Fijis kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

I rubrik 7 på EUR.1-certifikater, der udstedes i medfør af denne afgørelse, anføres: "Undtagelse - afgørelse nr. 2/99."

Artikel 6

Staterne i Afrika, Vestindien og Stillehavet (AVS-staterne), medlemsstaterne og Det Europæiske Fællesskab træffer hver især de nødvendige foranstaltninger til denne afgørelses gennemførelse.

Artikel 7

Denne afgørelse træder i kraft på dagen for vedtagelsen.

Den anvendes fra den 1. marts 1999.

Udfærdiget i Bruxelles, den 27. maj 1999.

På AVS/EF-Toldsamarbejdsudvalgets vegne

M. VANDEN ABEELE

P. MAINGI MWANZIA

Formænd

(1) EFT L 253 af 11.10.1993, s. 1.

(2) EFT L 9 af 13.1.1997, s. 1.

(3) EFT L 10 af 15.1.1999, s. 1.

BILAG

FIJI

>TABELPOSITION>